Шта је уметничка графика данас и кo je (реално) аутор?

Графички колектив обележава 70 година рада на афирмисању, презентовању и критичком промишљању графичког стваралаштва (и других ликовних медија) позиционирајући се у оквиру мреже уметничких пракси на локалној, регионалној, интернационалној сцени. У контексту ове велике свечаности је и изложба која реферише на феномен графике данас.

Хтели или не, учесници смо промене света кроз нове технологије.Тако, у знаку различитих културних, естетских па и традицијских стандарда који управо егзистирају у визуелним уметностима, на питање Шта је графика данас? стижу најразличитији одговори који знатно проширују постојеће појмове у једном новом лексикону штампарства и графике. Живимо у ери електронске слике и доминацији компјутера. Колико је дигитални код променио изглед графике? И не само графике. Теоретичари медија подсећају да ни материјал, ни простор, ни време нису што су били и да морамо да очекујемо да велике иновације трасформишу уметности и њену технику, утичући на инвенцију ипроиздовећи промене у самом нашем поимању уметности.

Софтверски програми стварају вишемедијске пројекте укључујући и графичку продукцију. Као сваки живи организам са својим дилемама и проблемима феномен графике и њени аутори, критичари и теоретичари данас, у граничним подручјима ове области и њеним алтернативним формама, настоје да успоставе стандарде и траже нове одговоре. Свакако, поимање уметничке графике данас је и у техничко-технолошком смислу знатно флексибилније; последњих деценија упадљива примена дигиталне технологије у уметности релативизовала је и питања уметничког оригинала, ауторског отиска, тиража - традиционалних својстава у оквору професионалног кодекса и изворних принципа типичних за ову област. У појединим случајевима постављало се и питање: Ко је реално аутор? Исто тако, уметничка пракса потврђује да границе између медија постају флексибилније и склоне растварању па је и графика, самим тим, отворена медијска форма, један аспект савременог израза чији су параметри склони редефинисању.Ове промене у пракси (и теорији) везују се, пре свега, за технолошке иновације. На тај начин створен је велики простор за тумачење уметничке графике и њених граничних подручја и/или чак лабавих принципа алтернативне графичке форме, што је на Бијеналу графике у Љубљани већ промовисано.

Један од могућих одговора на отворено питање Шта је графика данас? можемо потражити на примерима неколико ауторских појава које своју поетику заснивају на отвореном стваралачком концепту, на истраживању и експериментисању у оквиру уметности штампања као и рачунарским верзијама обраде слике/предлошка. Идеја да се избором радова и поставком у галерији сугерише утисак амбијента и ситуације која би иницирала један од потенцијалних одговора о графици у 21. столећу, једном од медијских актера у формирању савремене визуелне сцене.

Славица Драгосавац, Владимир Милановић, Јелена Средановић и Маја Симић промовишу савремене приступе графичкој уметности, а њихови радови указују на продукцијске могућности данашње штампе. Они имају јасан став да се ограничења традиционалних графичких техника огледају у физичким својствима материјала који се користи у уметничкој продукцији. И материјал од кога је начињена матрица условљава димензије и карактер третмана носиоца графичке форме. Увођењем компјутерске графике и заменом физичке матрице дигиталним записом, поимање графичког медија поприма потпуно другу димензију.

Апропријацију иконичких слика из историје уметности Владимир Милановић наставља и у раду *Ваза,* компјутер је део креативаног процеса, а рад са дигиталном сликом омогућава брзе трансформације и видљивост промене у реалном времену на екрану – *матрици*. Штампа на различитим подлогама (папир, текстил, пластика, метал) у великим димензијама, просветљавање оштампаног материјала, исецање слике (или њених делова) и аплицирање на подлогу реализује Славица Драгосавац у свом дигиталном профилу. Мада смо сведоци радикалних концепција графике, идеја о специфичности медија се такође задржала. Јелена Средановић у својим пејсажним секвенцама комбинује традиционалне технике и савремена технолошка решења; аналогне принципе и дигитални код, фото-запис, дигиталну штампу и дрворез. За ову поставку истражује моћ литографског поступака на дрвеној матрици. Ре/дефинишући конструкт графичких елемената као што су матрица-отисак у самоиспитивачком раду Маје Симић перформативни акт *живог* отискивања тела сачуван је у варијацијама трагова тела на папиру. Кадрови видео-записа отискивања њеног лица и његовог мучног ослобађања од боје својеврсна су визуелна метрофора стања фемине у свету помућених вредности.

Како било да било, неопходно је веровати у поље уметности и слободне креативности, бeз обзира на измењену парадигму стваралачких приницпа.

Љиљана Ћинкул